3. การประกอบธุรกิจของแต่ละสายผลิตภัณฑ์

(1) ลักษณะของผลิตภัณฑ์หรือบริการ

ผลิตภัณฑ์หลักของบริษัทคือผลิตภัณฑ์ข้าวโพดหวาน ซึ่งผลิตและจำหน่ายทั้งในรูปของอาหารสด
และแปรรูปเป็นอุตสาหกรรมอาหาร โดยผลิตภัณฑ์ทั้งหมดแบ่งได้ดังนี้

ผลิตภัณฑ์ส่งออกจำหน่ายต่างประเทศ

-   ข้าวโพดหวานเมล็ดบรรจุกระป๋อง (CANNED KERNEL SWEET CORN)

-   ข้าวโพดหวานครีมบรรจุกระป๋อง (CREAM STYLE CORN)

-   ข้าวโพดหวานบรรจุถุงสูญญากาศ (VACUUM PACK)

-   ข้าวโพดฝักอ่อนสด (FRESH BABY CORN)

-   ผักและผลไม้สด (FRESH VEGETABLES AND FRUITS )

ผลิตภัณฑ์จำหน่ายในประเทศ ภายใต้เครื่องหมายการค้า TASTEE ซึ่งได้แก่

- ข้าวโพดหวานฝักสด (FRESH PACK)

-   ข้าวโพดหวานบรรจุกระป๋อง (CANNED KERNEL SWEET CORN)

-   ผักและผลไม้สด (FRESH VEGETABLES )

ปัจจุบันธุรกิจอุตสาหกรรมข้าวโพดหวานแปรรูป เป็นธุรกิจที่ทำรายได้หลักให้กับบริษัท นอกจากนี้บริษัท
ยังมีการปลูก ซื้อและขาย ข้าวโพดอ่อน
หน่อไม้ฝรั่งและผักอื่นตามความต้องการของลูกค้าทั้งในและต่างประเทศ

สิทธิประโยชน์จากการส่งเสริมการลงทุน

บริษัท ผลิตภัณฑ์ข้าวโพดหวาน จำกัด ได้รับบัตรส่งเสริมการลงทุนเลขที่ 1238/2541 เมื่อวันที่ 18
พฤศจิกายน 2540
จากคณะกรรมการส่งเสริมการลงทุนและได้รับสิทธิประโยชน์ตามพระราชบัญญัติส่งเสริมการลงทุน
พ.ศ. 2520 ตามมาตรา 25, 26, 29, 31, 34, 37
สิทธิประโยชน์ที่ได้รับรวมถึงการได้รับยกเว้นภาษีเงินได้นิติบุคคลสำหรับกำไรสุทธิเป็นระยะเวลา 3
ปี นับแต่วันที่เริ่มมีรายได้จากการประกอบกิจการประเภทที่ได้รับการส่งเสริม คือ ประเภท 1.1
การขยายพันธุ์พืช ซึ่งบริษัทย่อยนี้เริ่มมีรายได้จากการส่งเสริมการลงทุนวันที่ 1 มกราคม 2541

(2) การตลาดและภาวะการแข่งขัน

(1) การตลาด

กลยุทธทางการตลาด สามารถแบ่งออกได้ตามลักษณะของตลาดดังนี้

ตลาดในประเทศ

1.  เน้นคุณภาพและภาพลักษณ์ของผลิตภัณฑ์ที่เหนือคู่แข่ง

2.  วิธีการจัดจำหน่ายที่เน้นกลุ่มลูกค้าของผลิตภัณฑ์แต่ละชนิด โดยตลาดข้าวโพดหวานบรรจุกระป๋อง
    จะจัดวางจำหน่ายใน Super Market และ Convenience Store

3.  Positioning ของสินค้าจับกลุ่มลูกค้าเป้าหมายที่ชัดเจน

4.  ขยายช่องทางสินค้าทางการเกษตรอื่น โดยการติดต่อตรงกับร้านอาหารในลักษณะของ chain
    restaurant และบริษัทอุตสาหกรรมอาหารอื่นๆ

ตลาดต่างประเทศ

1.  Niche Marketing บริษัทจะจับกลุ่มลูกค้าที่ประเทศผู้ผลิตรายใหญ่ให้ความสนใจน้อย
    เพื่อขยายตลาดออกไปในวงกว้างขึ้น

2.  กลยุทธทางด้านราคา (Price Strategy)
    บริษัทใช้นโยบายในการผลิตสินค้าที่ได้คุณภาพสินค้าดี
    แต่ราคาไม่สูงกว่าคู่แข่งขันจากประเทศอื่นๆ

3.  การสร้างชื่อเสียงให้กับบริษัท (Reputation of the firm)
    เน้นการสร้างชื่อเสียงให้เป็นที่รู้จัก ทั้งในด้านการเป็นผู้ผลิตและBrand Name ของบริษัทเอง

จุดเด่นและจุดด้อยของบริษัทในการทำการตลาด

จุดเด่น

-   การเป็นผู้ผลิตข้าวโพดหวานแปรรูปรายแรกและรายใหญ่ที่สุดของประเทศ

-   การมีประสบการณ์ในวงการเกษตรแปรรูปเพื่อการส่งออกมานานนับสิบปี

-   ประกอบด้วยทีมงานที่มีประสบการณ์

-   มีการวางแผนจัดการวัตถุดิบที่มีประสิทธิภาพ

-   มีสัมพันธภาพที่ดีกับเกษตรกร

-   มีเทคโนโลยี่การผลิตที่ทันสมัย และ

-   มีผู้บริหารการตลาดที่มีความเชี่ยวชาญ

จุดด้อย

-   สินค้ามีการเคลื่อนไหวของราคาเป็นไปตามกลไกของตลาดโลก
    รวมทั้งแนวโน้มการขยายตัวขึ้นอยู่กับภาวะเศรษฐกิจของตลาดโลก

สินค้าที่ผลิตและจำหน่ายมีการใช้วัตถุดิบจากภาคเกษตรกรรมเป็นหลัก ซึ่งได้รับผลกระทบต่อสภาพแวดล้อมและภูมิอากาศที่จะเข้ามามีอิทธิพลต่อปริมาณและคุณภาพของผลผลิต

นโยบายการตั้งราคา

ปกติข้าวโพดหวานบรรจุกระป๋อง ถือเป็นสินค้าที่คล้ายกับสินค้าเกษตรทั่วไป(Commodity) การกำหนดราคาจึงเป็นไปตามสภาวะตลาดของตลาดโลก ไม่สามารถที่จะกำหนดราคาโดยการบวกกำไรเบื้องต้นที่แน่นอนได้ ดังนั้นในการขายจึงต้องปรับราคาขายของบริษัทให้สอดคล้องกับราคาตลาด โดยให้อยู่ในระดับที่เหมาะสมสามารถแข่งขันกับคู่แข่งขันทั้งในและต่างประเทศได้ คือไม่ใช้ราคาที่ต่ำที่สุดหรือราคาสูงที่สุดในตลาด ในขณะเดียวกันบริษัทเน้นการผลิตสินค้าคุณภาพ จึงทำให้สามารถขายในราคาที่สูงกว่าผู้ผลิตรายอื่นในประเทศ แต่ก็จะไม่ตั้งราคาที่สูงเกินไป เพราะจะทำให้ลูกค้าของบริษัทสูญเสียอำนาจทางการแข่งขันไป ซึ่งอาจเป็นผลเสียในระยะยาว

การจำหน่ายและช่องทางการจำหน่าย

บริษัทมีการจำหน่ายผลิตภัณฑ์ด้านการเกษตรทั้งในประเทศและส่งออกต่างประเทศ
โดยมีสัดส่วนประมาณ ร้อยละ 20 : 80

  ตลาดภายในประเทศ

ข้าวโพดหวานฝักสด ผักและผลไม้สด ช่องทางการจำหน่าย จะจำหน่ายโดยตรงให้กับห้างสรรพสินค้า
หรือซุปเปอร์มาร์เก็ต เพื่อวางจำหน่ายให้กับผู้บริโภคโดยตรง
รวมถึงการติดต่อจำหน่ายตรงกับร้านอาหารในลักษณะของ chain restaurant
และบริษัทอุตสาหกรรมอาหารอื่นๆ

ข้าวโพดหวานบรรจุกระป๋อง บริษัทได้มีการแต่งตั้งบริษัทตัวแทน (Distributor)
ซึ่งมีประสบการณ์ด้านการตลาดสำหรับสินค้าประเภทนี้เป็นผู้ทำตลาด
โดยสินค้าจะถูกนำไปวางจำหน่ายยังร้านค้าปลีกขนาดใหญ่ (SUPERMARKET) ร้านค้าปลีกประเภท
MINIMART และ CONVENIENCE STORE เพื่อจำหน่ายให้กับผู้บริโภค

ตลาดส่งออก

ข้าวโพดหวานบรรจุกระป๋อง ชนิดเมล็ดและครีม

- ตลาดยุโรป คิดเป็นร้อยละ 35-40 ของมูลค่าการส่งออก ได้แก่ ประเทศเยอรมัน เนเธอร์แลนด์
อังกฤษ และฝรั่งเศส

- ตลาดเอเซีย และอื่นๆ คิดเป็นร้อยละ 60-65 ของมูลค่าการส่งออก ได้แก่ ประเทศญี่ปุ่น เกาหลี
ไต้หวัน ตะวันออกกลาง ออสเตรเลีย และอเมริกาใต้

ข้าวโพดหวานบรรจุถุงสูญญากาศ ตลาดหลักคือ ประเทศญี่ปุ่น

ผักและผลไม้สด ตลาดหลักที่สำคัญคือ ตลาดยุโรป คิดเป็นร้อยละ 60-65 ส่วนที่เหลือคือตลาดเอเซีย
และอื่นๆ

การจำหน่ายในตลาดต่างประเทศ ส่วนใหญ่ใช้ฉลากของลูกค้าซึ่งมีการทำสัญญาซื้อขายล่วงหน้า
โดยการเปิด Letter of Credit, Purchase Order, Contract
และมีการตกลงชนิดของผลิตภัณฑ์ ปริมาณ ราคาเป็นต้น
โดยทั่วไปจะมีการส่งมอบสินค้าในช่วงระยะเวลาตั้งแต่ 1 เดือนถึง 1 ปี
สัญญาซื้อขายจะสั้นหรือยาวขึ้นอยู่กับสถานการณ์และการเจรจาต่อรองระหว่างบริษัทและลูกค้า
อย่างไรก็ตามไม่มีลูกค้ารายใดที่มีสัดส่วนการสั่งซื้อสินค้าจากบริษัทมากกว่าร้อยละ 30
ของยอดขายบริษัท

ลักษณะลูกค้า

ลูกค้าในประเทศ

1.  สินค้าประเภทข้าวโพดกระป๋อง ทั้งแบบเมล็ด และแบบครีม บริษัทได้มีการแต่งตั้งบริษัท แมส
    มาร์เก็ตติ้ง จำกัด ในการทำการตลาดสินค้าของบริษัทในประเทศ
    โดยลูกค้าจะเป็นร้านค้าปลีกขนาดใหญ่ และเล็ก รวมทั้งร้านสะดวกซื้อ เป็นต้น

2.  บริษัทมีการขายผลิตภัณฑ์ข้าวโพดหวาน ข้าวโพดอ่อน และผักอื่นให้กับ บริษัทเฟรนไชน์อาหาร
    บริษัทผลิตผลิตภัณฑ์อาหารต่างๆ เช่น เบเกอรี่ ปลากระป๋อง ไอศกรีม เป็นต้น
    โดยบริษัทจะทำการติดต่อโดยตรง

ลูกค้าต่างประเทศ สามารถแบ่งออกได้เป็น 2 กลุ่มคือ

1.  ตัวแทนผู้นำเข้าสินค้าให้กับร้านค้า ซุปเปอร์มารเก็ต (BROKER IMPORTERS)

2.  ขายตรงให้กับร้านค้า ซุปเปอร์มารเก็ต
    และโรงงานอุตสาหกรรมที่มีความต้องการใช้ข้าวโพดหวาน

(2) ภาวะอุตสาหกรรม

ภาวะอุตสาหกรรมการผลิตข้าวโพดหวานแปรรูปในประเทศ
ปัจจุบันมีโรงงานผู้ผลิตที่ทำการผลิตข้าวโพดหวานเป็นหลักมีเพียงริเวอร์แควซึ่งเป็นบริษัทในเครือของบริษัท
ส่วนผู้ผลิตรายอื่น ๆ ภายในประเทศจะเป็นโรงงานผู้ผลิตผักและผลไม้ประเภทอื่น ๆ
และเสริมการผลิตข้าวโพดหวานในบางฤดูกาล

1.  จากข้อมูลกรมส่งเสริมการส่งออกปี 2541 - 2543
    ประเทศไทยมีการส่งออกข้าวโพดหวานเป็นจำนวน 21.88, 26.24 และ 25.87
    ล้านเมตริกตันตามลำดับ โดยคิดเป็นมูลค่ารวม เท่ากับ 679.04, 666.11 และ 626.85
    ล้านบาท
    ตามลำดับโดยมีมูลค่าการส่งออกรายประเทศตามข้อมูลสถิติของกรมส่งเสริมการส่งออกดังตารางด้านล่าง
    สำหรับบริษัทและริเวอร์แควมีการส่งออกในสินค้ารหัสนี้เป็นมูลค่า 428.93, 313.87 และ
    296.29 ล้านบาท หรือคิดเป็นร้อยละ 63.17, 47.11 และ 47.27 ในปี 2541- 2543
    ตามลำดับ

  หน่วย : ล้านบาท

  ---- ---------------------- -------------- ---------------- --------------
       ประเทศที่นำเข้า           2541           2542             2543

  1    เกาหลี                  63.14          103.63           97.69

  2    เยอรมัน                 165.43         66.99            76.31

  3    อาเจนตินา               48.43          46.99            68.67

  4    ญี่ปุ่น                    47.37          73.34            61.37

  5    อังกฤษ                  11.52          20.16            44.02

  6    จีน                     2.37           26.55            39.54

  7    ไต้หวัน                  1.47           14.27            31.96

  8    ฮ่องกง                  242.54         174.72           31.39

  9    เลบานอน                5.57           15.09            28.56

  10   อื่นๆ                    91.20          124.38           147.34

       รวม                    679.04         666.11           626.85
  ---- ---------------------- -------------- ---------------- --------------

  หมาย เหตุ ข้อมูลจากสถิติของกรมศุลกากร ในสินค้ารหัส 2005800005 ( KGSWEET CORN,
  PREPARED OR PRESERVED OTHERWISE THAN VINEGAR OR ACETIC ACID, NOT
  FROZEN )

2.
ราคาสินค้าผลิตภัณฑ์ข้าวโพดหวานแปรรูปในตลาดโลกถูกกำหนดโดยผู้ผลิตรายใหญ่โดยเฉพาะการกำหนดราคาของสหรัฐอเมริกาเป็นสำคัญ
การแข่งขันจึงเป็นการแข่งขันในด้านราคาและคุณภาพ

3. ในตลาดโลก ยังมีปริมาณความต้องการบริโภคผลิตภัณฑ์ข้าวโพดหวานแปรรูปอีกมาก
และส่วนแบ่งการตลาดสำหรับประเทศไทยในตลาดโลกยังคงอยู่ในสัดส่วนที่ต่ำ
การขยายช่องทางการตลาดยังคงมีโอกาสอีกมาก

4. ปัจจุบันตลาดข้าวโพดหวานภายในประเทศมีการขยายตัว
และเป็นที่ยอมรับของผู้บริโภคมากขึ้นตามลำดับ รวมทั้งมีผู้ประกอบการรายใหม่เข้าสู่ตลาดมากขึ้น
ตลาดข้าวโพดหวานแปรรูปภายในประเทศจึงเริ่มมีการแข่งขันมากขึ้น

ประเทศผู้ผลิตที่สำคัญของโลก

ประเทศผู้ผลิตรายใหญ่ได้แก่ ประเทศในแถบอเมริกาเหนือ เช่น สหรัฐอเมริกา และ แคนาดา
และประเทศในแถบยุโรป เช่น ฝรั่งเศส ฮังการี อิตาลี ประเทศผู้ส่งออกรายใหญ่ 10
รายแรกมีส่วนแบ่งการตลาดกว่าร้อยละ 95 ของยอดการส่งออกของตลาดโลก ในปี 2542
โดยประเทศไทยมีส่วนแบ่งการตลาดประมาณร้อยละ 4
โดยในการส่งออกผลผลิตทั้งหมดจากประเทศไทยเป็นการส่งออกในนามบริษัท ประมาณร้อยละ 50

ตารางแสดงตัวเลขประเทศผู้ส่งออกของข้าวโพดหวาน 10 รายแรกในช่วงปี 2540-2542

  หน่วย : ล้านเหรียญดอลล่าร์สหรัฐ

  ---- ------------------------------ ----------- ------------- -----------
       ประเทศผู้ส่งออก                   2540        2541          2542

  1    สหรัฐอเมริกา                     159.50      151.48        145.83

  2    ฝรั่งเศส                         112.96      100.51        109.79

  3    ฮังการี                          53.94       53.50         53.16

  4    แคนาดา                         14.13       19.57         21.57

  5    ไทย                            15.09       16.43         17.61

  6    อิตาลี                           11.17       13.56         10.69

  7    เนเธอร์แลนด์                     6.11        7.87          10.60

  8    เยอรมัน                         5.84        6.13          8.78

  9    เบลเยี่ยม-ลักซ์เซมเบิร์ก             8.07        7.84          8.56

  10   สิงคโปร์                         4.53        4.74          4.74

       รวม 10 ประเทศแรก               391.34      381.61        391.32

       อื่นๆ                            30.81       29.52         17.11

       รวม                            422.14      411.13        408.43
  ---- ------------------------------ ----------- ------------- -----------

  ที่มา: FAO (SWEET CORN PREPARED OR PRESERVED OTHER THAN BY VINEGAR OR
  ACETIC ACID, NOT FROZEN)

(3) การจัดหาผลิตภัณฑ์หรือบริการ

ที่ตั้งโรงงาน เลขที่ 99 หมู่ที่ 1 ถนนท่าน้ำตื้น - เขาปูน ตำบลแก่งเสี้ยน อำเภอเมือง
จังหวัดกาญจนบุรี

การผลิต

  ------------------------ ----------- ----------- ----------- ----------
                           2540        2541        2542        2543

  กำลังการผลิตเต็มที่ (ตัน)      60,000      75,000      100,000     100,000

  ปริมาณการผลิต(ตัน)          44,000      29,000      57,120      21,820

  อัตราการใช้กำลังการผลิต      73%         38%         57%         22%

  อัตราเพิ่มของกำลังการผลิต     57%         (34 %)      97%         (62%)
  ------------------------ ----------- ----------- ----------- ----------

วัตถุดิบและผู้จำหน่าย 

การจัดการวัตถุดิบโดยถือเกณฑ์ ทันเวลา ต้นทุนต่ำสุด ระดับคุณภาพที่ได้มาตรฐาน
และเพียงพอกับปริมาณความต้องการของโรงงานและตลาด
รวมไปถึงเพื่อกระจายความเสี่ยงที่อาจเกิดขึ้นกับปริมาณและคุณภาพของวัตถุดิบ บริษัท
มีวิธีการจัดหาวัตถุดิบคือข้าวโพดหวานเพื่อป้อนเข้าโรงงาน เป็น 4 วิธี คือ

1.  การส่งเสริมให้เกษตรกรปลูก (CONTRACT FARMING)
    ซึ่งเป็นวิธีการที่นิยมใช้สำหรับการจัดการวัตถุดิบด้านการเกษตร
    โดยบริษัทจะจำหน่ายเมล็ดพันธุ์พิเศษที่ในกลุ่มบริษัทเป็นผู้ผลิตให้แก่เกษตรกรในท้องถิ่นและบริเวณใกล้เคียงที่มีพื้นที่การเพาะปลูกเป็นของตนเองและบริษัท
    จะจัดส่งพนักงานส่งเสริมออกให้คำแนะนำและควบคุมผลผลิตในช่วงการเพาะปลูก
    จนเมื่อผลผลิตข้าวโพดสามารถเก็บเกี่ยวฝักสดได้
    เกษตรกรก็จะนำมาขายให้กับโรงงานในราคาประกัน

2.  ตัวแทนจัดหา (BROKER)
    จะเป็นผู้รวบรวมวัตถุดิบในท้องถิ่นและบริเวณใกล้เคียงมาส่งมอบให้กับโรงงานในคราวละมากๆ
    เพื่อลดภาระการจัดการของโรงงาน

3.  การร่วมมือกับหน่วยงานต่างๆ เช่น

- ธนาคารเพื่อการเกษตรและสหกรณ์การเกษตร โดยวางแผนร่วมกับ ธกส.
จะเป็นตัวแทนรวบรวมสมาชิกเกษตรกร เพื่อเข้าโครงการเพาะปลูกข้าวโพดหวาน และ ธกส.
จะเป็นผู้สนับสนุนวงเงินสินเชื่อดอกเบี้ยต่ำแก่เกษตรกรเพื่อใช้เป็นเงินทุนหมุนเวียน

- กรมส่งเสริมการเกษตร กระทรวงเกษตรฯ บริษัท
ร่วมกับกรมส่งเสริมการเกษตรภาคตะวันตกซึ่งครอบคลุมพื้นที่จังหวัดกาญจนบุรีและจังหวัดใกล้เคียง
ซึ่งได้แก่ เพชรบุรี ราชบุรี นครปฐม สมุทรสงคราม สุพรรณบุรี เป็นต้น
กำหนดพื้นที่เป้าหมายสำหรับโครงการปลูกข้าวโพดหวาน
โดยกรมส่งเสริมให้การสนับสนุนงบประมาณมาซื้อเมล็ดพันธุ์ไปจำหน่ายให้แก่เกษตรกรในราคาถูก
โดยเกษตรกรต้องขายผลผลิตคืนให้โรงงาน

4.  การทำไร่เพาะปลูกขนาดใหญ่ ปัจจุบันบริษัท ได้ลงทุนในไร่เพาะปลูกขนาดใหญ่เอง
    โดยนำเอาเครื่องจักร เทคโนโลยีการเพาะปลูกที่ทันสมัยมาใช้ เช่น ระบบการให้น้ำ
    เครื่องปลูก เครื่องเก็บเกี่ยว เครื่องให้ปุ๋ย รวมทั้งมีระบบการจัดการที่ทันสมัย
    ทำให้ได้ผลผลิตต่อไร่ที่สูง ผลผลิตมีความสมบูรณ์ตามที่ต้องการ
    ตลอดจนลดความเสี่ยงในการจัดการวัตถุดิบเข้าสู่โรงงาน

บริษัท ผลิตภัณฑ์ข้าวโพดหวาน จำกัด ซึ่งเป็นบริษัทย่อย
เป็นผู้พัฒนาและผลิตเมล็ดพันธุ์ข้าวโพดหวานป้อนให้กับ บริษัท โดยบริษัทดังกล่าวได้รับรางวัลทะกุจิ
เป็นรางวัลแรกของประเทศไทย จากมูลนิธิเพื่อส่งเสริมเทคโนโลยีชีวภาพ ประจำปี 2539
ในฐานะภาคเอกชนหรือองค์กรที่มีบทบาทสำคัญในการสนับสนุนและพัฒนาเทคโนโลยี่
ในด้านการศึกษาวิจัยและประยุกต์ใช้วิชาการในสาขาเทคโนโลยี่ชีวภาพที่เกี่ยวข้องกับการเกษตร
ปัจจุบันเมล็ดพันธุ์ได้รับการพัฒนาเป็นข้าวโพดหวาน ATS-2 ที่ได้รับการพัฒนาล่าสุด
เพื่อให้ได้ข้าวโพดหวานที่มีคุณภาพดี ผลผลิตสูง มีความต้านทานศัตรูพืชสูง
ปรับตัวได้ดีกับสภาพแวดล้อมของประเทศไทย
มีลำต้นที่แข็งแรงและสม่ำเสมอทำให้ง่ายต่อการเก็บเกี่ยวด้วยเครื่องจักร

แหล่งพื้นที่ในการเพาะปลูกข้าวโพดหวาน

- ภาคกลาง ได้แก่ พื้นที่จังหวัดกาญจนบุรี , ราชบุรี , ลพบุรี , สระบุรี , สุพรรณบุรี

- ภาคเหนือ ได้แก่ พื้นที่ในเขตจังหวัดเชียงใหม่ , เชียงราย

- ภาคตะวันออกเฉียงเหนือได้แก่ นครพนม ปราจีนบุรี

วัตถุดิบทดแทน

ไม่มีวัตถุดิบอื่นทดแทนข้าวโพดหวานได้อย่างสมบูรณ์
แต่โรงงานมีความคล่องตัวในการปรับปรุงขั้นตอนและกระบวนการผลิตไปสู่การผลิตผักและผลไม้กระป๋องอื่น
ๆ ได้ รวมทั้งบริษัทเคยมีประสบการณ์ในการผลิตผักผลไม้อื่นๆบรรจุกระป๋องมาก่อน

ผลการเปลี่ยนแปลงเทคโนโลยีต่อการใช้วัตถุดิบ และสภาพปัญหาที่เกิดขึ้น

การเปลี่ยนแปลงทางด้านเทคโนโลยี ทั้งในด้านวัตถุดิบและด้านการผลิต
มีส่วนเอื้อประโยชน์ให้กับบริษัทเป็นอย่างมาก

- เทคโนโลยีด้านการจัดการวัตถุดิบ
ช่วยให้บริษัทลดต้นทุนการจัดการด้วยการนำเครื่องจักรและอุปกรณ์ที่ทันสมัยเข้ามาใช้
ทำให้ได้ผลผลิตวัตถุดิบต่อไร่สูงขึ้น
รวมทั้งได้มีการทดลองนำเอาเทคโนโลยี่ชีวภาพที่เป็นมิตรกับสภาพแวดล้อมมาใช้
เพื่อความมั่นใจต่อผู้บริโภค

- เทคโนโลยี่การผลิตที่ทันสมัยจะสามารถรองรับวัตถุดิบสู่การแปรรูปผลิตภัณฑ์หลายประเภท

- สภาพปัญหาในการจัดการวัตถุดิบ คือ
การไม่สามารถป้องกันความเสี่ยงจากผลกระทบจากการเปลี่ยนแปลงของสภาพแวดล้อมดินฟ้าอากาศที่อยู่เหนือการควบคุม
ซึ่งมีผลกระทบต่อคุณภาพและปริมาณวัตถุดิบ

วิธีการจัดการวัตถุดิบแยกตามประเภทวัตถุดิบ ได้ดังนี้

  -------------------- ------------------------ -------------------------
                       ซื้อโดยตรง                 ตัวแทนผู้รวบรวม

  ผลผลิตการเกษตร        20%                      80%

  ภาชนะบรรจุหีบห่อ        100%                     0%
  -------------------- ------------------------ -------------------------

ไม่มีต้นทุนวัตถุดิบที่มีสัดส่วนมากกว่าร้อยละ 50 ของต้นทุนการผลิตรวม

ปริมาณวัตถุดิบที่เข้าสู่โรงงาน ระหว่างปี 2541 – 2543 และอัตราการเพิ่ม(ลด)ของการผลิต

  ----------------------------- ------------- ------------- -------------
  หน่วย : ตัน                     2541          2542          2543

  วัตถุดิบ (ข้าวโพด)                29,000        57,120        21,820

  อัตราการเพิ่มวัตถุดิบ               (34%)         97%           (62%)
  ----------------------------- ------------- ------------- -------------

ปัจจุบันบริษัท มีการลงทุนทำการเพาะปลูกในแปลงเพาะปลูกขนาดใหญ่
เน้นการใช้เครื่องจักรและเทคโนโลยีการเพาะปลูกที่ทันสมัย เช่น
ระบบการให้น้ำแบบหัวฉีดสปริงเกอร์ มีการนำเอาเครื่องจักรมาใช้ในการปลูก ให้ปุ๋ย
ทั้งนี้แนวทางในการลงทุนทำแปลงเพาะปลูกขนาดใหญ่ที่ทันสมัยโดยบริษัท
เป็นแนวทางหนึ่งในการลดความเสี่ยงในการจัดการวัตถุดิบที่เข้าสู่โรงงาน

จำนวนผู้ผลิตวัตถุดิบข้าวโพดหวานภายในประเทศมีมากกว่า 3,000 ครอบครัว
โดยไม่มีผู้ผลิตวัตถุดิบรายใดที่บริษัทพึ่งพิงการซื้อวัตถุดิบในสัดส่วนที่สูงกว่าร้อยละ 30
ของมูลค่าวัตถุดิบทั้งหมดที่ผ่านมาเป็นระยะเวลา 3 ปี ติดต่อกัน
ดังนั้นในกรณีมีเหตุต้องสูญเสียผู้จำหน่ายวัตถุดิบบางรายไป จึงไม่มีผลกระทบต่อบริษัท
นอกจากนี้บริษัทยังพยายามรักษาความสัมพันธ์ที่ดีต่อผู้ผลิตวัตถุดิบให้บริษัทอย่างสม่ำเสมอด้วย
และบริษัทมีความรับผิดชอบและยึดมั่นในสัญญาที่กระทำไว้กับเกษตรกรในการเป็นผู้รับซื้อผลผลิตในราคารับประกัน

ผลกระทบต่อสิ่งแวดล้อม

โรงงานของบริษัทไม่เคยมีประวัติการกระทำความผิดตามกฎหมายสิ่งแวดล้อมหรือข้อกำหนดของรัฐอื่นๆ

บริษัท ตระหนักถึงความรับผิดชอบในเรื่องสภาวะแวดล้อม
โรงงานผลิตข้าวโพดหวานได้รับการดูแลเอาใจใส่อย่างใกล้ชิด

-   น้ำทิ้งจากกระบวนการผลิต เฉลี่ยประมาณ 4,000 ลบ.ม. ต่อวัน ไหลผ่านเครื่องแยกเศษขยะ
    (Rotary Screen) และตาข่ายดักขยะ น้ำเสียจะไหลผ่านบ่อผึ่งไร้อากาศ
    ซึ่งจะอาศัยแบคทีเรียชนิดไม่ใช้อากาศ (Anaerobic Bacteria)
    ย่อยสลายอินทรีย์วัตถุในบ่อน้ำเสีย หลังจากนั้นจะไหลไปยังบ่อเติมอากาศ (Aerobic
    Bacteria) ย่อยสลายสารอินทรีย์ในน้ำเสีย

-   น้ำเสียที่บำบัดผ่านบ่อบำบัดน้ำเสียจำนวน 10 บ่อ ซึ่งตั้งอยู่บนเนื้อที่ประมาณ 7 ไร่
    โดยวิธีธรรมชาติข้างต้น มีความสะอาดได้รับการปรับค่า PH และค่า BOD
    ให้อยู่ในระดับที่เหมาะสมแล้ว
    ปัจจุบันน้ำที่ได้รับการบำบัดแล้วได้นำมาใช้รดน้ำต้นไม้บริเวณโรงงาน
    และที่ผ่านมาโรงงานไม่เคยมีปัญหามลภาวะจากน้ำทิ้ง

-   ของเสียจากกระบวนการผลิต ซึ่งได้แก่ เปลือกและซังข้าวโพด
    ได้ถูกนำไปใช้ผลิตเป็นอาหารหมักสำหรับใช้เลี้ยงโคนม
    ซึ่งเป็นการสร้างมูลค่าเพิ่มจากเศษซังข้าวโพด

-   ไม่มีปัญหาในเรื่อง เสียง อากาศ หรือกลิ่น

-   ปัจจุบันบริษัท มีแผนงานที่จะดำเนินการเพื่อให้ได้รับการรับรองมาตรฐาน ISO 14000
    ซึ่งเป็นมาตรฐานด้านสิ่งแวดล้อม

-   ปี 2541 จนถึงปัจจุบัน โรงงานริเวอร์แควฯ ได้รับการรับรองมาตรฐาน
    ตามหลักเกณฑ์สุขลักษณะโรงงานอาหารที่ดีของ สำนักงานมาตรฐานผลิตภัณฑ์อุตสาหกรรม
    กระทรวงอุตสาหกรรม

ผลการปฏิบัติจริงเมื่อเทียบกับอัตราสูงสุดตามกฎหมาย

มาตรฐานการควบคุมมลพิษและมลภาวะต่างๆของโรงงานเป็นไปตามข้อกำหนดของกฎหมาย